**KÁL NAGYKÖZSÉG ÖNKORMÁNYZAT KÉPVIELİ-TESTÜLETÉNEK**

**5/2013.(III.26.)**

**ÖNKORMÁNYZATI RENDELETE AZ ÖNKORMÁNYZATI VAGYONRÓL ÉS A**

**VAGYONNAL VALÓ GAZDÁLKODÁS EGYES SZABÁLYAIRÓL**

Kál Nagyközségi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 8.§ (2) bekezdésében biztosított jogkörében eljárva, valamint a nemzeti vagyonról szóló 2011. évi CXCVI. törvény 1.§ (1) bekezdésének megfelelve az alábbi rendeletet alkotja.

1. **Fejezet**

**A rendelet hatálya**

1. **Tárgyi hatály**

**1. §**

(1) A rendelet hatálya Kál Nagyközségi Önkormányzat tulajdonába tartozó ingatlanokra, ingó dolgokra, vagyoni értékű jogokra, értékpapírokra, részesedésekre, pénzeszközökre terjed ki.

(2) A rendelet hatálya nem érinti az önkormányzat, a polgármesteri hivatal és az önkormányzati intézmények költségvetési gazdálkodási rendjét.

(3) A rendelet hatálya kiterjed továbbá az önkormányzat tulajdonában lévő lakások és nem lakás céljára szolgáló helyiségek bérletére.

(4) Az önkormányzat és az önkormányzat költségvetési szervei, a vagyontárgyak feletti rendelkezési jog gyakorlásának keretében kötött szerződések (tartalmát az Magyarország helyi önkormányzatairól szóló 2011. évi CLXXXIX. törvény szabályozásának megfelelő tartalommal során a vonatkozó magasabb szintű jogszabályok és e rendelet szabályai szerint kötelesek eljárni.

**II. Fejezet**

**Az önkormányzat vagyona**

**2. A vagyon szerkezete**

**2.§**

Az önkormányzat vagyona az Nvtv.5.§ (1) bekezdése alapján törzsvagyonból és üzleti vagyonból áll.

**3. A törzsvagyon**

**3. §**

(1) Az önkormányzat tulajdonában álló nemzeti vagyon külön része a törzsvagyon, amely közvetlenül a kötelező önkormányzati feladatok ellátását vagy hatáskör gyakorlását szolgálja, és amelyet kizárólagos önkormányzati tulajdonban álló vagyonnak minősít a törvény. A többi vagyontól elkülönítve kell nyilvántartani, az éves zárszámadáshoz csatolt leltárban kell kimutatni.

(2) [[1]](#footnote-1) A törzsvagyon körébe tartozó tulajdon forgalomképtelen vagy korlátozottan forgalomképes vagyonelemekből áll.

A törzsvagyon vagyontárgyait az 1. melléklet tartalmazza.

(3) A törzsvagyonnak a helyi önkormányzat kizárólagos tulajdonát képező nemzeti vagyonba tartozó forgalomképtelen vagyontárgyai:

a) a helyi közutak és műtárgyaik,

b) a helyi önkormányzat tulajdonában álló terek, parkok.

c) a helyi önkormányzat tulajdonában álló- külön törvényi rendelkezés alapján átadott – vizek, közcélú vízi létesítmények.

(4) A törzsvagyon további forgalomképtelen vagyontárgyai:

a) a földutak,

b) a járdák, az árkok,

c) a játszóterek, egyéb közterületek,

d) továbbá minden ingó és ingatlan dolog, amelyet törvény, vagy az önkormányzat rendeletében forgalomképtelennek nyilvánít.

**4.§**

(1) A forgalomképtelen vagyon tulajdonjogát nem érintő hasznosítása a képviselő-testület kizárólagos hatáskörébe tartozik.

(2) [[2]](#footnote-2) A közterületek hasznosítása a közterület használatról és a közterület–használati díjakról szóló önkormányzati rendeletnek megfelelő módon történhet.

A forgalomképtelen vagyontárgyak körét a rendelet 2. melléklete tartalmazza.

**5.§**

(1) A törzsvagyon korlátozottan forgalomképes vagyontárgyai:

a) közművek és középületek,

b) közművelődési, oktatási, egészségügyi, szociális, sport- és egyéb intézmények épülete és a használatukban lévő önkormányzati vagyontárgyak,

c) ravatalozó épülete, építményei

d) mindazon ingó és ingatlan vagyon, melyet a képviselő-testület annak nyilvánít.

(2) [[3]](#footnote-3)

(3) A korlátozottan forgalomképesnek besorolt önkormányzati vagyontárgyak esetében a vagyon elidegenítés, megterhelés, vállalkozásba, gazdasági társaságba vitel, egyéb hasznosítás (bérbeadás) feltételeit törvény vagy e rendelet a továbbiak szerint határozza meg.

**4. Az üzleti vagyon**

**6.§**

(1) Az önkormányzat üzleti vagyona beépítetlen telkekből, az önkormányzati tulajdonú lakásból, bérlakásokból, nem lakáscélú ingatlanokból, ingóságokból és mindazon vagyontárgyakból áll, melyek nem tartoznak a törzsvagyon – 3. § (3)-(4) bekezdéseiben, 4. § (3) bekezdésében, valamint az 5. §-ban szabályozott – körébe.

(2) Az önkormányzat üzleti vagyona forgalomképes.

(3) Az üzleti vagyonba tartozó forgalomképes vagyonelemek körét a rendelet 3. sz. melléklete tartalmazza.

**III. Fejezet**

**A tulajdonosi jogok gyakorlása, a gazdálkodás és a vagyon hasznosítása**

**5. Általános szabályok**

**7.§**

(1) Kál Nagyközségi Önkormányzatot megilletik mindazok a jogok és terhelik mindazok a kötelezettségek, amelyek a tulajdonost megilletik, illetve terhelik.

(2) A tulajdonost megillető jogokat a Mötv.-ben foglaltak értelmében a képviselő-testület gyakorolja.

(3) A képviselő-testület a helyi önkormányzat tulajdonában lévő nemzeti vagyonra a Mötv.-ben és az Nvtv. rendelkezései szerint az önkormányzati közfeladat átadásához kapcsolódva vagyonkezelői jogot létesíthet.

(4) A Képviselő- testület kizárólag a nemzeti vagyonról szóló törvényben meghatározott személyekkel köthet vagyonkezelői szerződést.

(5) Az önkormányzat tulajdonába tartozó vagyonelemekről, annak változásairól és értékéről nyilvántartást kell vezetni, vagyonkataszter formájában.

(6) A vagyonkataszteri nyilvántartás vezetéséről a vonatkozó jogszabályoknak megfelelően a jegyző gondoskodik.

(7) Az Nvtv. 13. §-ára figyelemmel a bruttó 10 millió forint forgalmi érték feletti, az önkormányzat tulajdonában álló nemzeti vagyont és egyéb önkormányzati vagyont elidegeníteni, a használat, hasznosítás-, illetve tulajdonjogát átengedni, átruházni csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.

**8.§**

(1) Az önkormányzati vagyon azon részére, mely a törzsvagyon korlátozottan forgalomképes vagyonelemeinek összességét, illetve az üzleti vagyon részét képezi elidegenítésére tett javaslat benyújtása esetén, forgalmi értékbecslést alkalmazhat külön döntés alapján a képviselő-testület, melytől indokolás nélkül eltérhet.

(2) Az önkormányzati vagyon körébe tartozó vagyontárgy értékesítésére, illetve egyéb módon történő hasznosítására és megterhelésére irányuló döntést megelőzően az adott vagyontárgy forgalmi értékénél:

a) ingatlan vagyon esetén a képviselő-testület egyedileg dönt arról, hogy ingatlanforgalmi szakértőt igénybe veszi.

(3) Amennyiben az adott vagyontárgy vonatkozásában rendelkezésre áll az értékesítésnél, illetve hasznosításnál – a (2) bekezdésben foglaltaknál – régebben készült forgalmi értékbecslés, vagy üzleti értékelés, a döntést megelőzően ennek aktualizált változata, illetve amennyiben a vagyonelem beszerzése 1 éven belüli, irányadó mértékként a beszerzési ár is elfogadható.

(4) Az önkormányzat szabad rendelkezésű vagyona – az e rendeletben szabályozott feltételek szerint – üzleti vállalkozásba fektethető, a képviselő-testület kizárólagos döntése alapján. Az üzleti vállalkozásba adott vagyonnal a legnagyobb jövedelmet biztosító és vagyongyarapodással járó módon kell gazdálkodni.

(5) Az önkormányzat vállalkozása a kötelező feladatainak ellátását nem veszélyeztetheti.

(6) Az önkormányzati vagyonleltárába tartozó vagyont ingyenesen átruházni, továbbá önkormányzati követelésről lemondani csak törvényben meghatározott esetben lehet, kivéve, ha az ingyenes átruházás, vagy követelés fejében munkahely teremtő beruházás valósul meg.

(7) Az önkormányzati vagyon védelme, az előre nem számolható rendkívüli események hatásainak védelme érdekében biztosítást köthet az intézményekre, mely megállapodásokat a Polgármesteri hivatal köteles megkötni.

(8) Az önkormányzat tulajdonába tartozó vagyonról és a nevesíthető vagyoni értékű jogokról – figyelmet fordítva a vagyon gyarapodására vagy esetleges csökkenésére – a Jegyző kétévente készít átfogó leltárt, s annak eredményét a Polgármester az előző évi zárszámadással együtt a Képviselő-testület elé terjeszti.

**6. A forgalomképtelen vagyon feletti tulajdonjog gyakorlása**

**9. §**

(1) Nem lehet értékesíteni, megterhelni, biztosítékul adni gazdasági társaságba vagy alapítványba bevinni a forgalomképtelen törzsvagyont.

(2) A forgalomképtelen vagyontárgyak elidegenítésére kötött szerződés semmis, azok hitel fedezetéül nem használhatók fel és semmilyen más módon nem terhelhetők meg.

**7. A korlátozottan forgalomképes vagyon feletti tulajdonjog gyakorlása**

**10. §**

(1) A Képviselő-testület, az 5.§-ban felsorolt önkormányzati vagyon szerzéséről, elidegenítésről, megterhelésről és gazdasági társaságba való bevitelről a Pénzügyi Bizottság előzetes véleménye figyelembevételével rendelkezik. A gazdasági társaságba bevitel előkészítése és arra javaslattétel a Polgármester feladata.

(2) A korlátozottan forgalomképes vagyontárgyak – a Polgármester és a Pénzügyi Bizottság véleményezését követen – akkor idegeníthetők el, ha kihasználtságuk alacsony szintje, vagy magas fenntartási költségeik miatt rendkívül nagy terhet jelentenek az önkormányzat számára. Ha a vagyon használója az önkormányzat költségvetési szerve, a döntés előkészítésébe az intézmény vezetőjét is be kell vonni.

(3) A korlátozottan forgalomképes törzsvagyon körébe sorolt vagyon pedig az alábbiak szerint hasznosítható:

a) Közművek: A vízi közművek nem elidegeníthetők, nem megterhelhetők. A vízi közműveket az önkormányzat az e célra létrehozott költségvetési szerv útján, vagy üzemeltetésbe adással működtetheti.

b) Középületek, intézmények: Az intézmények részére a képviselő-testület a működésükhöz szükséges vagyon használati jogát a feladataik ellátásához szükséges mértékben biztosítja. A vagyonkezelési jogot gyakorló intézmény vezetője vagy a kezeléssel megbízott személy jogosult és köteles a használatában lévő vagyontárgyak rendeltetésszerű használatáról gondoskodni, és a tulajdon védelmében szükséges intézkedést megtenni. A vagyontárgyak hasznosításából származó bevételt a vagyont használó köteles az önkormányzat számlájára befizetni. A vagyon hasznosítása az önkormányzat kötelező és önként vállalt feladatainak ellátását nem veszélyeztetheti.

(4) Az önkormányzat vagyonának kezelője Kál Nagyközség Önkormányzata mindazon vagyonelemek tekintetében, melyek kezelését nem az alább felsorolt önkormányzati intézmények kezelnek:

a) Kál Nagyközség Polgármesteri Hivatala képviseletében a jegyző, mint a vagyon kezelője;

b) Százszorszép Önkormányzati Óvoda képviseletében az intézmény mindenkori vezetője, mint a vagyon kezelője;

c) Tarna-menti Szociális Központ képviseletében az intézmény mindenkori vezetője, mint a vagyon kezelője;

d) A Vízmű és az uszoda képviseletében az intézmény mindenkori vezetője, mint a vagyon kezelője.

(5) Az intézmények az alapító okiratukba foglalt vagyontárgyak vagyonkezelői jogát gyakorolják az alapító okiratban meghatározott módon.

(6)A tulajdonosi jogok közül (kivétel az elidegenítés jogköre) a kezelők jogosultak a vagyontárgyak birtoklására, vagyonkezelésre, hasznainak szedésére, és a birtokvédelemre.

(7)A bérbeadás útján történő hasznosítás az önkormányzat és az intézmények alapfeladatainak ellátását nem korlátozhatja, az csakis a feladatellátás színvonalának megtartása vagy javítása mellett történhet és a kötelezően ellátandó feladatok ellátását semmilyen mértékben nem akadályozhatja.

(8) Az intézmények által pályázat útján megszerzett vagyontárgyak az önkormányzat tulajdonába kerülnek és a megszerző intézmény használatában maradnak.

**11.§**

(1) Az önkormányzati ingatlan vagyon tulajdonjog-változással nem járó, egyéb módon történő, hasznosításáról a képviselő-testület rendelkezik.

(2) Az intézmények alapfeladat-ellátási körébe nem tartozó önkormányzati ingó vagyontárgyak tulajdonjog-változással nem járó, egyéb módon történő hasznosításáról a Testület dönt.

**8. Az üzleti vagyon feletti tulajdonjog gyakorlása és hasznosítása**

**12. §**

(1) [[4]](#footnote-4) A képviselő-testület rendelkezik a nem törzsvagyon körébe tartozó ingatlan vagyonról, valamint a vagyonkataszteri nyilvántartás alapján nettó 1.000.000 Ft-ot elérő vagy azt meghaladó egyedi forgalmi értékű önkormányzati ingó vagyon szerzéséről, elidegenítéséről, megterheléséről, bérbeadásáról, használatba adásáról és gazdasági társaságba történő beviteléről, illetve bármilyen más tulajdonjog-változásról. A döntés kezdeményezője és adminisztratív előkészítője az adott vagyonelem vagyonkezelője, véleményező-előkészítője a Pénzügyi Bizottság.

(2) A képviselő-testület dönt értékhatár nélkül a használat, illetve hasznosítási jog átengedéséről.

(3) [[5]](#footnote-5) A Polgármester rendelkezik a nem törzsvagyon körébe tartozó forgalomképes, a vagyonkataszteri nyilvántartás alapján nettó 1.000.000 Ft egyedi forgalmi értékhatár alatti önkormányzati ingó vagyon szerzéséről, elidegenítéséről, megterheléséről, bérbeadásáról, használatba adásáról, melyről az azt követő első képviselő-testületi ülésen be kell számolnia.

(4) Az önkormányzat tulajdonában lévő lakás, bérlakások albérletbe adásához a képviselő-testület hozzájárulása szükséges. Az egyéb helyiségek és közterületek bérbeadása a vonatkozó helyi önkormányzati rendeletekben meghatározottak szerint történik.

(5) Az üzleti vagyon pályázati úton történő értékesítése során az alábbiak szerint kell eljárni:

a) pályázatra való felhívást a Polgármesteri Hivatal hirdetőtábláján, Kál nagyközség hivatalos honlapján, továbbá a helyben szokásos módon a település közforgalmú helyein legalább 8 napra közzé kell tenni,

b) kétszeri eredménytelen pályázati eljárást követően a képviselő-testület dönt arról, hogy a felhívást megyei vagy országos napilapban kell-e közzétenni,

c) a pályázat benyújtásának határideje a közzétételtől számított maximum 30 nap,

d) a pályázatot a képviselő-testület bírálja el a benyújtási határidő lejártát követően, legalább 15 napon belül, vagy a munkaterv szerinti soron következő képviselő-testületi ülésen.

(6) Értékesíteni a vagyont, pályázati úton, a legjobb ajánlattevő részére lehet. Az alábbi kiválasztási szempontok szerint „egyedi döntés alapján” a legjobb ajánlattevő az az ajánlattevő:

a) aki a legmagasabb vételárat tartalmazó vételi ajánlatot teszi

b) aki magasabb adófizetőként jelenik meg hosszú távon,

c) aki a munkahelyteremtés szempontjából a községre nézve a legelőnyösebb ajánlatot terjeszti elő.

(7) A pályázat nyertesét a (6) pontban meghatározott szempontoknak megfelelően, mely szempontok egyenrangú szempontokként kerülnek elbírására, a Képviselő-testület választja ki.

(8) A vagyonelem értékesítése tárgyában kiírt pályázati felhívásban, a Képviselő-testület versenytárgyalást is megállapíthat. Ez esetben a Képviselő-testület döntését, a pályázók versenytárgyalás keretén belül történő meghallgatásának kell megelőznie. A pályázók versenytárgyalásának nyilvánosnak, – indokolt esetben zártkörűnek, különösen, ha a nyilvános tárgyalás üzleti érdeket sértene – kell lennie. A versenytárgyalást a Képviselő-testület folytatja le.

(9) A versenytárgyalás alapján meghozott képviselő-testületi döntés bírálati szempontjai megegyeznek a (6) pontban meghatározottakkal, a versenytárgyalás nyertesét a Képviselő-testület választja ki.

10) A Képviselő-testület fenntarthatja magának a jogot, hogy a pályázatot eredménytelennek nyilvánítsa.

**13.§**

(1) Az önkormányzatnál, illetve az önkormányzat költségvetési szerveinél átmenetileg szabad pénzeszközök egy évnél rövidebb lejáratú lekötéséről összeghatártól függetlenül a Polgármester dönt, melyről folyamatosan tájékoztatja a Képviselő-testületet.

**IV. Fejezet**

**Az önkormányzat tulajdonában lévő vagyontárgyak karbantartása, felújítása, az**

**önkormányzati beruházások, beszerzések**

**9. Eljárási szabályok**

**14. §**

(1) Az önkormányzat tulajdonában lévő vagyontárgyak karbantartása, felújítása esetén, amennyiben a munkák értéke nem haladja meg az 150.000 Ft-ot, nem kell több árajánlatot kérni, a Polgármester, az önállóan működő és gazdálkodó költségvetési szerv vezetője dönt, illetve az önkormányzat önállóan működő költségvetési szerveinek vezetői döntenek a munkák megrendeléséről.

(2) Az 150.000-500.000 Ft közötti összegű karbantartási, felújítási munkák esetén, 2 db árajánlatot kell kérni, a döntés a Polgármesteré, illetve az adott költségvetési szerv vezetőjének kompetenciája, amennyiben a jóváhagyott intézményi költségvetésében szerepel az összeg.

(3) 500.000 Ft fölött pedig 3 db árajánlatot kell beszerezni. Az árajánlatok elbírálásának és a tárgyra vonatkozó döntés meghozatalának kompetenciája a Képviselő-testületé.

(4) Beruházás, ha a munkák értéke nem haladja meg a bruttó 500 000.-Ft-ot, ebben az esetben 2 db árajánlat beszerzése szükséges, melyet a Polgármester, illetve az adott költségvetési szerv vezetője kér be, a döntés a Polgármesteré. Amennyiben a beruházás értéke meghaladja a bruttó 500.000 Ft-ot, 3 db árajánlatot kell kérni, melyet a Polgármester, kér be. Az árajánlatok elbírálásának és a tárgyra vonatkozó döntés meghozatalának kompetenciája a Képviselő-testületé.

(5) Beszerzés esetén, amennyiben a beszerzendő vagyonelem értéke nem haladja meg a bruttó 500 000.-Ft-ot, ebben az esetben 2 db árajánlat beszerzése szükséges, melyet a Polgármester, illetve az adott költségvetési szerv vezetője kér be, a döntés a Polgármesteré, illetve az adott költségvetési szerv vezetőéjé. Amennyiben a beszerzés értéke meghaladja a bruttó 500.000 Ft-ot, 3 db árajánlatot kell kérni, melyet a Polgármester, kér be. Az árajánlatok elbírálásának és a tárgyra vonatkozó döntés meghozatalának kompetenciája a Képviselő-testületé.

(6) Az árajánlat kérése – amennyiben a Képviselő-testület másként nem rendelkezik, a karbantartási, felújítási, valamint a beruházás munkálatainak tekintetében egyaránt – meghívásos formában történik, azaz az ajánlatkérők által meghívottak tehetnek ajánlatot. Az ajánlatok kérője az önkormányzat tekintetében a Polgármester, az önkormányzat önállóan működő és gazdálkodó költségvetési szervének tekintetében a Jegyző, az önkormányzat önállóan működő költségvetési szerveinek tekintetében az adott költségvetési szerv vezetője.

(7) A kivitelező Képviselő-testület által történő kiválasztása, a konkrét ajánlatok, referenciák áttanulmányozása alapján történik, egyedi elbírálás alapján a legkedvezőbb feltételek figyelembevételével.

(8) A karbantartási, felújítási, valamint a beruházás, beszerzés megrendelése során – ha azok általános forgalmi adó nélkül számított értéke eléri vagy meghaladja az éves költségvetési törvényben megállapított közbeszerzési értékhatárt a képviselő-testület a közbeszerzésekről szóló 2011. évi CVIII. tv. értelmében jár el.

**V. Fejezet**

**A vagyonleltár és a vagyontárgyak minősítése**

**10. A vagyonleltár elkészítésének szabályai**

**15. §**

(1) Az önkormányzat ingatlanvagyonát e rendelet 1. 2. és 3. mellékletei részletezik, amely az önkormányzat mérlegében értékkel is szerepel.

(2) A vagyonleltár az önkormányzat tulajdonában – kétévente a költségvetési év zárónapján – meglévő vagyon, állapot szerinti kimutatása, amelynek célja az önkormányzat vagyonának számbavétele értékben és mennyiségben.

(3) A vagyonleltár az önkormányzati törzsvagyon ezen belül forgalomképtelen és korlátozottan forgalomképes vagyon, valamint üzleti vagyon tárgykörébe tartozó, forgalomképes vagyon (nem törzsvagyon) bontásban, az egyéb vagyoncsoportokon belül mutatja ki, ezen belül:

a) az ingatlanvagyonokat és a vagyoni értékű jogokat tételesen

b) az ingó vagyontárgyakat vagyonkezelőként összesített mérleg szerinti értéken.

(4) Az összesítő vagyonleltárt az éves költségvetési beszámolóhoz kell csatolni.

**11. A vagyontárgyak minősítésének szabályai**

**16. §**

(1) Az Mötv és a Nvtv. előírásai alapján a Képviselő-testület dönt:

a) vagyontárgy törzsvagyonná nyilvánításáról;

b) vagyontárgyak forgalomképtelenné, korlátozottan forgalomképessé, vagy forgalomképessé nyilvánításáról

c) törzsvagyoni körbe tartozó (forgalomképtelen vagy korlátozottan forgalomképes) vagyontárgy üzleti vagyoni körbe átsorolásáról, ha a vagyontárgy minősítése az önkormányzat érdekei szempontjából már nem szükséges és azt sem az új Mötv, sem a Nvtv. nem sorolja a törzsvagyoni körbe.

(2) Ha az önkormányzat tulajdonába olyan vagyontárgy kerül, amely egyértelműen be nem sorolható valamelyik kategóriába, a képviselő-testület a tulajdonba-vétellel egyidejűleg dönt a minősítésről és e rendelet mellékleteinek módosításáról.

**Záró rendelkezések**

**17. §**

(1) A rendelet 2013. március 29-én kerül kihirdetésre és 2013. április 1-én lép hatályba.

(2) E rendelet hatályba lépésével hatályát veszti Kál Nagyközség Önkormányzat Képviselő testületének az önkormányzat vagyonáról és a vagyongazdálkodás szabályairól szóló, többször módosított 6/2004.(II.26.) önkormányzati rendelete.

Morvai János dr. Szabó Anikó

polgármester jegyző

A rendelet kihirdetve 2013. március 29-én

dr. Szabó Anikó

jegyző

1. Módosította a 15/2023. (XII.04.) Önkormányzati rendelet. Hatályos 2023. XII.01-től. [↑](#footnote-ref-1)
2. Módosította a 15/2023. (XII.04.) Önkormányzati rendelet. Hatályos 2023. XII.01-től. [↑](#footnote-ref-2)
3. Módosította a 15/2023. (XII.04.) Önkormányzati rendelet. Hatályos 2023. XII.01-től. [↑](#footnote-ref-3)
4. Módosította a 14/2024. (XI.28.) Önkormányzat rendelet. Hatályos 2024. XII.01-től. [↑](#footnote-ref-4)
5. Módosította a 14/2024. (XI.28.) Önkormányzat rendelet. Hatályos 2024. XII.01-től. [↑](#footnote-ref-5)